# ተምሃሮ መዋእለ ሕጻናት ትምህርቲ ይፈትዉ እዮም

### መዋእለ ሕጻናት እንታይ እዩ፧

## መዋእለ ሕጻናት፡ ቈልዑ ቤት ትምህርቲ ቕድሚ ምጅማሮም ዝውሃቦም ትምህርታዊ መደብ እዩ።

## መደባት መዋእለ ሕጻናት፡ ዲግሪ ብዘለዎም ብቑዓት መምሃራን ዝውሃብ ትምህርቲ እዩ። ኣብ መዋእለ ሕጻናት ውሉድኩም ንቤት ትምህርቲ ከዳልዎ ዝኽእል ኣገደስቲ ክእለታት ከማዕብል እዩ።

### መደብ መዋእለ ሕጻናት ንውሉደይ ኣገዳሲ ዝዀነ ስለምንታይ እዩ፧

## ኣብ መዋእለ ሕጻናት ዝምሃሩ ቘልዑ ነቲ ኣብ መጻኢ ዝምሃርዎ ትምህርቲ መሰረት ዝኸውን ክእለታት የማዕብሉ እዮም፣ ንኣብነት፡ ምንባብ፡ ቍጽሪ ምቝጻር፡ ቍጽርታት ምልላይ፡ ከምኡ እውን ጸገማት ምፍታሕ ይምሃሩ እዮም። ውሉድኩም እናተጻወተ ኽምሃር እዩ፣ መጽናዕትታት ከም ዝሕብሮ ድማ እዚ ንቘልዑ ኽትምህረሉ እትኽእል ዝበለጸ መገዲ እዩ። ኣብ መዋእለ ሕጻናት፡ ውሉድኩም ሓደስቲ ኣዕሩኽ ኸጥሪ፡ ርእሰ ምትእምማንን ርእሰ ምርኮሳን ድማ ኸማዕብል እዩ።

### መደባት መዋእለ ሕጻናት ዘለወን መን እየን፧

## መደባት መዋእለ ሕጻናት ኣብ መብዛሕትአን ናይ ምሉእ መዓልቲ መውዓሊ ቘልዑን ኣገልግሎት መዋእለ ሕጻናት ዝህባ ትካላትን ይውሃብ እዩ።

### ንውሉደይ እትኸውን ዝበለጸት መዋእለ ሕጻናት ክመርጽ ዝኽእል ብኸመይ እየ፧

## እቲ ትካል ኣገልግሎት ብመንግስቲ ዝምወል መዋእለ ሕጻናት ዘለዎ እንተ ዀይኑ ምርግጋጽ ጽቡቕ እዩ፣ ኣብቲ ትካል ኣገልግሎት፡ 'እተመወለ መዋእለ ሕጻናት'(‘Funded Kindergarten’) ዝብል ሰርቲፊኬት ተጠቂዑ ኣሎ እንተ ዀይኑ ርአ።

## መንግስቲ ኣብ ትሕቲ ሃገራዊ መምዘኒ ብቕዓት (ናሽናል ኳሊቲ ፍሬምዎርክ) ዝብሃል ስርዓት ንብቕዓት ኵለን መዋእለ ሕጻናትን ናይ ምሉእ መዓልቲ ኣገልግሎት ክንክን ዝህባ ትካላትን ይምርምሮ እዩ፣ ንነፍሲ ወከፍ ኣገልግሎት ድማ ናይ ብቕዓት ደረጃ ይህቦ እዩ። ኵለን ወሃብቲ ኣገልግሎታት ነቲ ንደረጃ ብቕዓተን ዘርኢ ምስክር ክልጥፍኦ ኣለወን። ነቲ ወሃብ ኣገልግሎት፡ ደረጃ ብቕዓቱ ክንደይ ከም ዝዀነ ኸርእየካ ወይ ክነግረካ ክትሓትቶ ትኽእል ኢኻ።

## እቲ ኣገልግሎት ንስድራ ቤትኩም ዝበቅዕ ከም ዝዀነ ኸተረጋግጹሉ እትኽእሉ ዝበለጸ መገዲ ናብቲ መዋእለ ሕጻናት ብምኻድ ነቲ ቦታ ምዕዛብን ምስቶም መምህራን ብምዝርራብ እቲ መደብ መዋእለ ሕጻናት ንውሉድኩም ብኸመይ ከም ዝጠቕሞ ምርዳእን እዩ።

### ውሉደይ ገና እንግሊዝኛ ኽዛረብ ዘይክእል እንተ ዀይኑኸ፧

## መምህራን መዋእለ ሕጻናት ንኹሎም ሕጻናት ኣብቲ መደብ የእትውዎም እዮም፣ ስለዚ ዋላ እቶም እንግሊዝኛ ዘይዛረቡ ቘልዑ ማዕረ ኻልኦት ናይ ምምሃርን ናይ ምጽዋትን ኣጋጣሚ ኣለዎም።

## ገሊአን መዋእለ ሕጻናት ነቶም ብዙሕ ወይ ፈጺሞም እንግሊዝኛ ዘይክእሉ ቘልዑ ተወሳኺ ሓገዝ ዝህቡ እተፈላለየ ቛንቋታት ዝመልኩ መምህራን ክህልውወን ይኽእሉ እዮም።

### መዋእለ ሕጻናት ክንደይ እዩ ዝኽፈሎ፧

## መንግስቲ ንኹሎም ቈልዑ ቅድሚ ቤት ትምህርቲ ምጅማሮም ኣብ ዘላ ዓመት ኣብ ነፍሲ ወከፍ ሰሙን 15 ሰዓት ኣብ መዋእለ ሕጻናት ምእንቲ ኽምሃሩ ይምውል እዩ። መብዛሕትአን ወሃብቲ ኣገልግሎት ኣብ ርእሲ እቲ ምወላ ናይ መንግስቲ ገንዘብ የኽፍላ እየን።

## ካርድ ክንክን ጥዕና (ሄልዝ ኬር ካርድ) ወይ ቪዛ ሰብኣውነት (ሁማኒታርያን ቪዛ) ዘለወን ገሊአን ስድራ ቤታት ኣብቲ ተወሳኺ ኽፍሊት ዝሕግዘን ድጐማ ክረኽባ እውን ይኽእላ እየን። ዝያዳ ሓበሬታ ንምርካብ ምስቲ ኣገልግሎት መዋእለ ሕጻናት ዝህብ ትካል ተዘራረብ።

### ንውሉደይ ኣብ መዋእለ ሕጻናት ከመዝግቦ ዝኽእል ብኸመይ እየ፧

## ውሉድኩም ናብ ኣየነይቲ መዋእለ ሕጻናት ክኸይድ ከም እትደልይዎ ወሲንኩም እንተ ዄንኩም ብቐጥታ ነቲ ወሃብ ኣገልግሎት ክትረኽብዎ ትኽእሉ ኢኹም። መብዛሕትኡ ምምሕዳር ከተማ (ካውንስል) ንቘልዑ ንመዋእለ ሕጻናት ዘመዝግብ ኣሰራርሓ ስለ ዘለዎ ኣብ ከባቢኹም ንዝርከብ ምምሕዳር ከተማ ክትሓትቱ ወይ ኣብ ከባቢኹም ንዝርከቡ ነርሳት ኣዴታትን ቈልዑን ክትሓትቱ ትኽእሉ ኢኹም።

## መብዛሕትአን መዋእለ ሕጻናት ኣብ መፋርቕ እታ እትቕጽል ዓመት እየን ንቘልዑ ዘመዝግባ። መብዛሕትአን መዋእለ ሕጻናት ብሪጋ ስለ ዝሰርሓ፡ ውሉድኩም ኣብታ እትደልይዋ መዋእለ ሕጻናት ቦታ ምእንቲ ኽረክብ ብእተኻእለ መጠን ኣብ ዝቐልጠፈ ግዜ ንውሉድኩም ኣመዝግብዎ።

## ዝያዳ ፍለጥ

### ወብሳይታት

## ንስድራ ቤትኩም ዝበቅዕ መዋእለ ሕጻናት ንምርካብ ዝሕግዘኩም ምኽሪ ርኸቡ፦

## [www.education.vic.gov.au/parents/childcare-kindergarten/Pages/default.aspx](http://www.education.vic.gov.au/parents/childcare-kindergarten/Pages/default.aspx)

## ኣብ ከባቢኻ ዝርከብ መዋእለ ሕጻናት ድለ፦

## [www.education.vic.gov.au/findaservice/Home.aspx](http://www.education.vic.gov.au/findaservice/Home.aspx)

### ተሌፎን

## ሰሜናዊ ምብራቕ ቪክቶርያ 1300 333 231

## ሰሜናዊ ምዕራብ ቪክቶርያ 1300 338 691

## ደቡባዊ ምብራቕ ቪክቶርያ 1300 338 738

## ደቡባዊ ምዕራብ ቪክቶርያ 1300 333 232

## ብቛንቋኻ ሓገዝ ንምርካብ፦

* ናብ ሃገራዊ ኣገልግሎት ምትርጓምን ምስትርጓምን ኣብ 131 450 ደውል
* ናብ ቍጽሪ ተሌፎን ዞባኻ (ኣብ ላዕሊ ዘሎ) ኽድውሉልካ ሕተቶም
* ነቲ ደወል ከይዓጸዉ ኽትርጕሙልካ እዮም።